-  పట్టణాల్లో కంటే ఎక్కువ ధరలు
- టాప్‌లో గుజరాత్‌ క్రిసిల్‌
- అధ్యయనంలో వెల్లడి
                      న్యూఢిల్లీ : పట్టణ ప్రాంతాల ధరలతో గ్రామీణ ప్రాంతాల్లో ద్రవ్యోల్బణం పోటీ పడుతోంది. దీంతో పట్టణేతర ప్రాంతాల్లో అత్యధికంగా ఉండే పేదలు, దిగువ మధ్యతరగతి ప్రజలు తమ కొనుగోలు శక్తిని కోల్పోతున్నారు. పట్టణాల్లో కంటే గ్రామీణ ప్రాంతాల్లోనే వివిధ ఉత్పత్తుల ధరలు ఎక్కువగా పలుకుతున్నాయని క్రిసిల్‌ ఒక అధ్యయనంలో వెల్లడించింది. కేంద్ర గణంకాల శాఖ వెల్లడించిన వినియోగ దారుల ద్రవ్యోల్బణం సూచీ (సీపీిఐ) అధారంగా క్రిసిల్‌ దీన్ని విశ్లేషించింది. కాగా ధరల నియంత్రణపై అనునిత్యం మాట్లాడే బీజేపీి పార్టీ పాలిత రాష్ట్రాల్లోని గ్రామీణ ప్రాంతాల్లోనే ద్రవ్యోల్బణం భారీగా పెరగడం గమనార్హం. గుజరాత్‌లోని గ్రామీణ ప్రాంతాల్లో ధరలు ఏకంగా రెండంకెల పెరుగుదలను నమోదు చేసుకున్నాయి. జులై మాసంలో ఇక్కడ సీపీిఐ ఏకంగా 10.14 శాతం ఎగిసింది. ప్రస్తుత ఆర్థిక సంవత్సరం ఏప్రిల్‌ నుంచి ఇప్పటి వరకు ఆ రాష్ట్రంలో ధరలు 8 శాతానికి తక్కువగా ఎప్పుడూ దిగిరాలేదు. జాతీయ సగటుతో పోల్చితే ఇది తీవ్ర ఆందోళన కలిగిస్తోంది. ఈ ఏడాది జులై మాసంలో జాతీయ సగటు ద్రవ్యోల్బణం సూచీ 6.48 శాతంగా చోటు చేసుకుంది. ఆగస్టులో 5.87 శాతంగా ఉంది. కాగా గ్రామీణ గుజరాత్‌లో వరుసగా ద్రవ్యోల్బణం సూచీ 7.71 శాతం, 9 శాతంగా చోటు చేసుకుంది. ఒడిస్సాలోని గ్రామీణ ప్రాంతాల్లోనూ ద్రవ్యోల్బణం సూచీ రెండకెంల స్థాయికి చేరింది. ఈ ఏడాది జులై మాసంలో ఇక్కడ 10 శాతానికి ఎగిసింది. కాగా ఆగస్టులో 7.07 శాతానికి తగ్గిందని కేంద్ర గణంకాల శాఖ పేర్కొంది.
ఇతర రాష్ట్రాల గ్రామీణ ప్రాంతాల్లో వరుసగా సగటున మహారాష్ట్ర 6.85 శాతం, ఆంధ్రప్రదేశ్‌ 6.71 శాతం, జమ్ము, కాశ్మీర్‌లో 6.4 శాతం, హర్యానా 6.21 శాతం, పశ్చిమ బెంగల్‌లో 5.98 శాతంగా చోటు చేసుకున్నాయి. గత ఐదేండ్ల కాలంలో పట్టణ ప్రాంతాల కంటే గ్రామీణ ప్రాంతాల్లోనే ద్రవ్యోల్బణం పెరుగుదల ఎక్కువగా ఉందని క్రిసిల్‌ ఈ అధ్యయనంలో వెల్లడించింది. ఇంతక్రితంతో పోల్చితే ధరల్లో ఇప్పుడు 100 బేసిస్‌ పాయింట్ల అంతరం చోటు చేసుకుందని పేర్కొంది. ప్రధానంగా కీలక, ఇంధన ధరలు ఈ ప్రాంతాల ద్రవ్యోల్బణానికి దారి తీశాయని పేర్కొంది. ఈ ఏడాది జూన్‌లో పట్టణ ప్రాంతాల్లో ద్రవ్యోల్బణం సూచీ 5.26 శాతంగా, మేలో ఇది 4.89 శాతంగా ఉందని పేర్కొంది. ఇదే సమయంలో గ్రామీణ ప్రాంతాల్లో వరుసగా 6.49 శాతం, 6.2 శాతంగా చోటు చేసుకుందని తెలిపింది.
మీ స్నేహితులకు రికమెండ్ చెయ్యండి